১৮৬৫ সালে জন স্টুয়ার্ট মিল নারীদের জন্য ভোটাধিকার অন্তর্ভুক্ত ছিল এমন প্লাটফরমে সংসদে নির্বাচিত হয়েছিলেন। ১৮৬৯ সালে তিনি লিঙ্গ সমতার পক্ষে দ্য সাবজেকশন অফ উইমেন নামক প্রবন্ধ প্রকাশ করেছিলেন। এছাড়াও ১৮৬৫ সালে, দ্য কেন্সিংটন সোসাইটি নামে একটি নারী আলোচনার দল গঠিত হয়। নারীদের ভোটাধিকার বিষয় নিয়ে আলোচনার পরে, এই সমিতি একটি আবেদনের খসড়া এবং স্বাক্ষর সংগ্রহের জন্য একটি কমিটি গঠন করে।১০০ টি স্বাক্ষর সংগ্রহ স্বাপেক্ষে স্টুয়ার্ট মিল তা সংসদে উপস্থাপন করতে রাজি হয়। অক্টোবর ১৮৬৬ সালে অপেশাদার বিজ্ঞানী লিডিয়া বেকার ম্যানচেস্টারে আয়োজিত ন্যাশনাল এসোসিয়েশন ফর দ্যা প্রোমোশন অফ সোশ্যাল সায়েন্স  কর্তৃক অনুষ্ঠিত একটি বৈঠকে উপস্থিত হন। এখানে তিনি বারবারা বডিখনের পেপার রিজন্স ফর এনফ্রাচাইজমেন্ট অভ উইমেন শুনেন। বারবারার এই পত্রিকাপাঠ লিডিয়া বেকারকে অনুপ্রাণিত করে। তিনি ম্যানচেস্টারের চারিদিকে স্বাক্ষর সংগ্রহে নতুন গঠিত ম্যানচেস্টার কমিটিতে যোগ দেন। স্টুয়ার্ট মিল ১৮৬৬ সালে যখন সংসদে এই আবেদনটি উপস্থাপন করেন, ততক্ষণে সমর্থকরা ফ্লোরেন্স নাইটিঙ্গেল, হ্যারিয়েট মার্টিনাও, জোসেফাইন বাটলার এবং মেরি সামারভিলিসহ সর্বমোট ১৪৯৯ জনের স্বাক্ষর সংগ্রহ করেছিলেন।